Komisijos sprendimas
1983 m. balandžio 29 d.
dėl Turkijos Respublikos įmonių, iš kurių valstybės narės gali leisti importuoti šviežią mėsą
(83/234/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, kiaules ir šviežią mėsą iš trečiųjų šalių [1] su paskutiniais pakeitimais, padarytais Direktyva 83/91/EEB [2], ypač į jos 4 straipsnio 1 dalį ir 18 straipsnio 1 dalies a ir b punktus,
kadangi trečiųjų šalių įmonėms negali būti leidžiama eksportuoti į Bendriją šviežios mėsos, jei jos nesilaiko Direktyvoje 72/462/EEB nustatytų specialiųjų ir bendrųjų reikalavimų;
kadangi Turkija, remdamasi Direktyvos 72/462/EEB 4 straipsnio 3 dalimi, atsiuntė įmonių, kurioms leidžiama eksportuoti į Bendriją, sąrašą;
kadangi Bendrijos apsilankymai vietoje parodė, kad minėtos įmonės turi būti apsvarstytos remiantis papildoma informacija dėl jų higienos reikalavimų ir gebėjimo greitai prisiderinti prie Bendrijos taisyklių;
kadangi tuo tarpu tam, kad nenutrūktų dabartiniai prekybos srautai, šioms įmonėms gali būti laikinai leidžiama tęsti šviežios mėsos eksportą į tas valstybes nares, kurios pasiruošusios jį priimti;
kadangi dėl to šį sprendimą teks iš naujo išnagrinėti ir prireikus pakeisti atsižvelgiant į tuo tikslu taikytas priemones ir padarytus patobulinimus;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Valstybės narės, remdamosi šio straipsnio 2 dalies nuostata, gali uždrausti importuoti iš Turkijos įmonių šviežią mėsą.
2. Valstybės narės gali ir toliau leisti iki 1983 m. lapkričio 30 d. importuoti šviežią mėsą iš įmonių, kurias nuo 1983 m. kovo 14 d. oficialiai pasiūlė Turkijos institucijos, remdamosi Direktyvos 72/462/EEB 4 straipsnio 3 dalies nuostatomis, jei, remiantis pirmiau minėtos direktyvos 4 straipsnio 1 dalimi, iki 1983 m. gruodžio 1 d. nepriimamas priešingas sprendimas.
Minėtų įmonių sąrašą Komisija išsiuntinėja valstybėms narėms.
2 straipsnis
Šis sprendimas taikomas nuo 1983 m. gegužės 1 d.
3 straipsnis
Iki 1983 m. spalio 1 d. šis sprendimas nagrinėjamas iš naujo ir prireikus iš dalies pakeičiamas.
4 straipsnis
Šis sprendimas skirtas valstybėms narėms.
Priimta Briuselyje, 1983 m. balandžio 29 d.